প্রচণ্ড গরমে শুকিয়ে যাচ্ছে নালা। তৃষ্ণা নিবারণের উপায় নেই। তাই পথ কুকুর এবং অন্য পশুপাখিদের কথা ভেবে উদ্যোগী হয়েছে একটি সংগঠন। পার্ক সার্কাস এবং বেহালার কয়েকটি জায়গায় জলের পাত্র বিতরণ করছেন ওই সংগঠনের সদস্যেরা।
মাঝে কয়েকদিনের বিক্ষিপ্ত বৃষ্টি বাদ দিলে রাজ্য জুড়ে চলছে তাপদাহ। পরিস্থিতি এমনই যে, শুকিয়ে যাচ্ছে নালার জল, ছোট জলাশয়। জলের উৎস কমতে থাকায় স্বাভাবিকভাবেই সমস্যা পড়ছে পথ কুকুর-সহ অন্য পশুপাখিরা। এবার তাদের পাশে দাড়াচ্ছে পশুদের উপর নির্যাতন বন্ধের লক্ষ্যে কাজ করা একটি সংগঠন। এলাকার বাসিন্দাদের সঙ্গে কথা বলে বিভিন্ন জায়গায় জলের পাত্র বসাচ্ছেন ওই সংগঠনের সদস্যেরা। সম্প্রতি পার্ক সার্কাস সেভেন পয়েন্ট এবং বেহালা চৌরাস্তায় এমনই একাধিক জলের পাত্র বসানো হয়েছে। ওই সংগঠনের তরফে সুস্মিতা চট্টোপাধ্যায় বলেন, ‘‘প্রতি এলাকায় পশুপ্রেমী কিছু মানুষ থাকেন। আমরা তাঁদের কাছে যাচ্ছি। তাঁদের সঙ্গে কথা বলে জলের পাত্র বসানো হচ্ছে। অনেকে আমাদের উদ্যোগে সামিল হচ্ছেন। আমাদের সঙ্গে যোগাযোগ করলে আমরা জলের পাত্র দিচ্ছি।’’
কিন্তু সংশ্লিষ্ট সংগঠনের এই উদ্যোগে তৈরি হয়েছে সমস্যা। কলকাতা পুরসভা অভিযানে বেরিয়ে প্রায়ই ভেঙে দিচ্ছে ওই জলের পাত্র। বেহালার বাসিন্দা প্রান্তিক চট্টোপাধ্যায়ের কথায়, ‘‘আমরা প্রতিদিনই জল বদলে দিই। নজরদারি করি। কিন্তু বহু ক্ষেত্রে পুরসভাকে তা বোঝানো যাচ্ছে না। কলকাতা পুরসভার এক আধিকারিক জানিয়েছেন, জমা জলের বিরুদ্ধে অভিযান চলবেই। সেক্ষেত্রে সংশ্লিষ্ট এলাকায় যিনি অভিযানে নেতৃত্ব দিচ্ছেন তিনি যদি সন্তুষ্ট হন তবেই এর অন্যথা হতে পারে।